# Venäjä / Ukrainan sodan vaikutukset lainsäädäntöön sekä poliittisten aktivistien tilanteeseen Venäjällä

Russia / The impacts of war in Ukraine to legislation and the position of political activists in Russia

**Kysymykset**

**1) Mitä vaikutuksia Ukrainan sodalla on ollut poliittisten aktivistien asemaan ja toimintaan Venäjällä?

2) Mitä sellaisia merkittäviä lainsäädännöllisiä muutoksia Venäjällä on säädetty, jotka mahdollistavat Ukrainan sotaa julkisesti vastustavien henkilöiden rankaisemisen?

3) Minkälaisia seuraamuksia ja rangaistuksia on annettu henkilöille, jotka ovat julkisesti vastustaneet Ukrainan sotaa esimerkiksi sosiaalisessa mediassa tai osallistuneet mielenosoituksiin?

4) Onko poliittiseksi katsottujen rikos-/oikeudellisten menettelyiden määrässä tapahtunut muutosta, tai onko siitä esitetty arvioita?

5) Onko olemassa jotain erityisiä ryhmiä, jotka ovat olleet viranomaisten erityisen mielenkiinnon kohteena 24.2.2022 jälkeen?**

***Questions***

***1) How has the war in Ukraine affected the position of political activists or their activities in Russia?

2) What major amendments have been made in Russia that enable punishing people who publicly oppose the war Ukraine?

3) What kind of consequences and punishments have been imposed to those people, who have publicly opposed the war in Ukraine, for example, in social media channels, or by attending anti-war demonstrations?

4) Are there some changes in the amount of politically motivated criminal and/or judicial procedures? Or, is there some estimation of the current number of such cases?

5) Do government officials show special interest towards some specific groups of people after the war started in Ukraine?***

**1) Mitä vaikutuksia Ukrainan sodalla on ollut poliittisten aktivistien asemaan ja toimintaan Venäjällä?**

**Tilanne ennen Ukrainan sotaa**

Ihmisoikeusjärjestö Human Rights Watch toteaa vuoden 2021 tapahtumia käsittelevässä Venäjä-koosteessaan, että maassa toimivien ihmisoikeuspuolustajien, toimittajien, poliittisen opposition, ja jopa akateemikoiden toimintakenttää sekä ilmaisunvapautta on kavennettu erinäisin lainsäädännöllisin toimin. Ulkomaisista agentteja ja ei-toivottuja organisaatioita koskevia lakeja on laajennettu ja tiukennettu, ja lisäksi ei-toivottujen organisaatioiden listalle on päätynyt kansainvälisiä ja ulkomaisia organisaatioita. Ei-toivotun organisaation jäsen tai sen kannattajaksi katsottu taho voi joutua uuden lainsäädännön puitteissa entistä helpommin rikosvastuuseen. Ulkomaisten agenttien listalla usean vuoden ajan ollutta Venäjän keskeistä ihmisoikeusjärjestö Memorialia vastaan nostettiin syyte ulkomaisia agentteja koskevan lain noudattamatta jättämisestä vuonna 2021 ja järjestö määrättiin suljettavaksi. Vuoden 2021 aikana useita yhteiskunnallisia toimijoita lähti maasta oman turvallisuutensa vuoksi, ja osa karkotettiin. Viranomaiset kohdistivat toimia erityisesti riippumattoman journalismin alaan. Ihmisoikeusasioita ja arkaluontoisia tapauksia hoitaneita juristeja sekä ihmisoikeuspuolustajia vastaan nostettiin rikossyytteitä heidän työnsä tai sosiaalisessa mediassa tekemiensä julkaisujen perusteella.[[1]](#footnote-1) Open Russia -kansalaisliike, joka oli listattu jo vuonna 2017 ei-toivotuksi organisaatioksi, lopetti toimintansa keväällä 2021 siihen kohdistuneiden viranomaistoimien ja häirinnän vuoksi sekä suojellakseen omia kannattajiansa mahdollisilta rikossyytteiltä. Järjestön entinen johtaja pidätettiin pian lopettamisilmoituksen jälkeen.[[2]](#footnote-2)

Venäjälle tammikuussa 2021 palanneen, heti maahan saavuttuaan pidätetyn ja rikossyytteeseen joutuneen oppositiopoliitikko Aleksei Navalnyin kannattajiin kohdistettiin vuonna 2021 laajoja viranomaistoimia. Navalnyiin liittyviä järjestöjä suljettiin ekstremistisinä. Tammi-helmikuussa 2021 Navalnyin kannattajia pidätettiin eri puolilla Venäjää järjestetyissä tukimielenosoituksissa ja pidätettyjä asetettiin rikossyytteeseen.[[3]](#footnote-3) Viranomaisreaktio mielenosoituksiin oli jyrkkä, ja pelkästään kahden yksittäisen mielenosoituspäivän aikana otettiin kiinni lähes 10 000 ihmistä. Mielenosoituksissa otettiin kiinni yhteensä ennenäkemätön määrä ihmisiä, arvioiden mukaan 11 000 – 17 000 ihmistä, ja yli sata heistä joutui rikosvastuuseen. Valtaosaa syytettiin viranomaiseen kohdistuneesta väkivallasta, vaikka samaan aikaan lainvalvontaviranomaisten mielenosoittajiin kohdistama väkivalta jätettiin huomioimatta. Rikoslakiin tehdyt muutokset koskien epidemianaikaisten hygieniasääntöjen rikkomista (236 §) mahdollistivat jopa rauhanomaisten mielenosoitusten järjestäjien ja osallistujien rikosseuraamukset. Huhtikuussa 2022 Venäjän viranomaiset lisäsivät kaksi Navalnyin yhteistyökumppania kansalliselle etsintäkuulutuslistalle "rikosasian vuoksi". Yli puolet Navalnyin yhteiskumppaneista ja poliittisista neuvonantajista on lähtenyt Venäjältä, tai heidät on pidätetty aktivistitoiminnan vuoksi. Lisäksi osa on päätynyt etsintäkuulutuslistalle "terroristina" tai "ekstremistinä". Esimerkiksi aiemmin Navalvyin tukimielenosoituksiin osallistunut ja sittemmin Ukrainan sotaa yhden hengen mielenosoituksessa vastustanut kirovilainen aktivisti pakeni Venäjältä. Sodanvastaisten mielenilmausten vuoksi aktivisti pidätettiin useaan otteeseen. OVD-Info-sivusto pitää Navalnyia tukeneiden mielenosoittajien rikosseuraamuksia poliittisina.[[4]](#footnote-4)

**Tilanne Ukrainan sodan alkamisen jälkeen**

Sadat tuhannet ihmiset ovat vastustaneet Venäjän 24.2.2022 Ukrainassa aloittamia sotatoimia lukuisissa mielenosoituksissa eri puolilla Venäjää. Mielenosoituksissa on otettu kiinni tuhansia ihmisiä.[[5]](#footnote-5) OVD-info-sivusto julkaisee päivittäin reaaliaikaisen luvun Ukrainan sotaa vastustaneiden kiinniotettujen mielenosoittajien lukumäärästä. 4.5.2022 heitä oli 15 440.[[6]](#footnote-6) Lisäksi sivusto ylläpitää päivittyvää nimilistaa eri kaupungeissa sodanvastaisissa mielenosoituksissa pidätetyistä henkilöistä. Listalla mainitaan vain sellaiset henkilöt, joiden pidätys on vahvistettu ja jotka ovat antaneet suostumuksensa nimensä julkaisemiseen. 26.4.2022 pidätettyinä oli yhteensä 213 henkilöä 18 eri kaupungissa.[[7]](#footnote-7)

Ihmisoikeusjärjestö Human Rights Watch kirjoittaa 24.3.2022 julkaistussa artikkelissa, että toimittajiin, ihmisoikeuspuolustajiin ja aktivisteihin kohdistettuja viranomaistoimia on kiristetty Venäjällä. Kaikki Ukrainan sotaan liittyvä kritiikki pyritään hiljentämään. Riski joutua mielivaltaisesti pidätetyksi ja syytetyksi on kasvanut dramaattisesti. Human Rights Watch -järjestön Euroopan ja Keski-Aasian osaston johtajan mukaan viranomaiset alkoivat vaientaa kriitikoita entistä tehokkaammin jo vuonna 2021, mutta sodan alettua noitavainoksi kuvattu toiminta eskaloitui entisestään. Venäjän hallinto, mukaan lukien presidentti Vladimir Putin, on viitannut itsenäisiin toimittajiin ja aktivisteihin kansanpettureina sekä pitänyt heitä uhkana valtiolle. Kriitikoita on otettu kiinni mielivaltaisesti, häiriköity ja heidän kotejaan on ratsattu. Aktivistien kimppuun on hyökännyt tuntemattomaksi jääneitä henkilöitä, ja ihmisoikeustoimijoiden toimistoja on vahingoitettu.[[8]](#footnote-8) Kansalaisten pääsy ulkomaisiin informaatiolähteisiin on paikoin estetty. Venäjän joukkotiedotusvälineitä valvova Rozkomnadzor on sulkenut useita ulkomaalaisia uutistoimistoja, kuten BBC:n ja Deutsche Wellen, sillä niiden katsottiin levittävän valheellista informaatiota Ukrainaan liittyen.[[9]](#footnote-9)

The Moscow Times -verkkojulkaisu kirjoittaa 5.4.2022, että vaikka kaikki mielenosoitukset – jopa tyhjän julisteen kanssa kadulla seisominen – on Venäjällä käytännössä kielletty, niin siitä huolimatta venäläiset jatkavat sotatoimia vastustavaa protestointia. Esimerkiksi Feministien sodanvastaisen vastarintaryhmän jäsenet ovat jättäneet hautaristejä ympäri Venäjää eri kaupunkeihin kunnioittaakseen Ukrainan Mariupolin kaupungissa menehtynyttä 5 000 siviiliuhria. Lisäksi aktivistit ovat liimanneet kaupanhyllyjen hintalappujen päälle hintalappujen näköisiä tietoiskuja, joissa kerrotaan esimerkiksi ukrainalaiseen kaupunkiin tehdyn ilmaiskun uhrien lukumäärä, tai inflaation todellinen taso.[[10]](#footnote-10) Helsingin Sanomat kirjoittaa 30.4.2022 tutkintavankeudessa olevasta pietarilaisesta aktivistista, jota syytetään Venäjän asevoimia koskevan valheellisen informaation levittämisestä. Aktivisti oli vaihtanut hypermarketin hintalappujen tilalle sotaan liittyviä tietoiskuja. Aktivistilla katsoneen olleen motiivina poliittinen viha, ja siksi häntä uhkaa jopa 5–10 vuoden vankeusrangaistus.[[11]](#footnote-11)

Englanninkielisen OVD-News -sivuston mukaan pidätyksistä, sakkotuomioista ja rikossyytteistä huolimatta Ukrainan sotaa vastustavat yhden hengen mielenosoitukset sekä muut mielenilmaukset jatkuvat Venäjällä päivittäin. Nykylainsäädäntö kriminalisoi laajat mielenosoitukset, eikä niitä voida järjestää ilman, että osallistujia pidätettäisiin, kohdeltaisiin väkivaltaisesti, heitä syytettäisiin hallinnollisista rikkomuksista tai heitä vastaan nostettaisiin rikosasia. OVD-News -sivustolla julkaistaan yksityiskohtaista, kerran viikossa päivitettävää aikajanaa Ukrainan sotaa vastustavista mielenosoituksista sekä niihin liittyvistä rikossyytteistä ja hallinnollisista rikkomuksista.[[12]](#footnote-12) Mielenosoittajat ovat raportoineet lainvalvontaviranomaisten heihin kohdistamasta kohtuuttomasta voimankäytöstä. Mielenosoittajia on muun muassa lyöty pampulla, potkittu, tönitty ja vahingoitettu etälamauttimilla. Myös satunnaisia ohikulkijoita on otettu kiinni. Kiinniottoja ovat tehneet myös siviilivaatteisiin sonnustautuneet poliisit. Hallintolain perusteella kiinniotettuja on kohdeltu paikoin lainvastaisesti, sillä heiltä on vaadittu sormenjäljet ja heidän puhelimiaan on otettu viranomaisten haltuun.[[13]](#footnote-13)

Maaliskuun 2022 alussa Venäjän tutkintakomitean johtaja määräsi "Ukraina tapahtumiin" liittyen perustettavaksi virastojen välisen nopean toiminnan joukon, jonka tehtävänä on ennaltaehkäistä ekstremististä ja terroristista toimintaa, luvattomia mielenosoituksia ja provokaatioita sekä muita epävakautta aiheuttavia toimia.[[14]](#footnote-14)

Human Rights Watchin edustaja arvioi, että vankeustuomiotaan suorittavalle oppositiopoliitikko Aleksei Navalnyille maaliskuussa 2022 langetetun uuden yhdeksän vuoden vankeusrangaistuksen on ilmeisesti tarkoitus toimia pelotteena Venäjän kansalaisyhteiskunnalle, tai kaikille niille, jotka uskaltavat vastustaa keskushallinnon toimia. Navalnyin rikossyytteitä pidetään tekaistuina. Navalnyi vastustaa sotaa julkisesti, ja siksi hänet halutaan hiljentää ja pitää vankilassa. Human Rights Watch näkee Navalnyin tapauksen olevan osa Venäjän hallinnon kansalaisyhteiskuntaan ja rauhanomaisiin mielenosoittajiin kohdistamia sortotoimia, jotka ovat lisääntyneet rajusti Venäjän aloitettua hyökkäyksen Ukrainaan.[[15]](#footnote-15)

The Guardian -lehden maaliskuun 2022 lopulla haastattelemat venäläiset aktivistit ovat päättäneet jatkaa yhteiskunnallista toimintaansa mahdollisista rikosseuraamuksista huolimatta. Vaikka kymmenet tuhannet venäläiset ovat lähteneet maasta viranomaistoimien pelon vallassa, niin monenkirjava sotaa vastustavien aktivistien joukko on jäänyt Venäjälle jatkamaan mielenosoituksia ja oppositiotoimintaa. Jotkut aktivisteista toteavat, että Venäjä on heidän isänmaansa, ja he aikovat pysyä siellä. He näkevät voivansa vaikuttaa asioihin jatkamalla aktivismia kotimaassaan. Eräs Moskovassa edelleen asuva pitkän linjan aktivisti toteaa, että noin 80 % hänen ystävistään ja kollegoistaan on poistunut maasta.[[16]](#footnote-16)

Venäläisen informaatio- ja analytiikkakeskus Sovan mukaan viranomaistoimet opposition edustajia kohtaan jatkuivat maaliskuussa 2022. Esimerkiksi oppositiopoliitikko Aleksei Navalnyin ylläpitämän YouTube-kanavan entinen tekninen johtaja pidätettiin Moskovassa ja häntä, kuten muitakin Navalnyin kannattajia, syytetään ekstremistiseen toimintaan osallistumisesta (rikoslaki 282.1 § kohta 2). Samaan aiheeseen liittyen pidätettiin arkangelilainen aktivisti. Maaliskuussa kaksi paikallisaktivistia Kemerovosta ja yksi Tulasta pidätettiin kielletyn järjestön symbolin julkisen esittämisen (hallintolaki 20.3 §) perusteella. Aktivisteilla oli Navalnyin perustaman korruptionvastaisen, viranomaisten sittemmin ekstremistiseksi luokitteleman, Anti-Corruption Foundation -järjestön (FBK) symboliikkaa. Kaksi pidätettyä sai samaan aikaan sakkorangaistuksen Venäjän asevoimien julkisesta halventamisesta (hallintolaki 20.3.3 §).[[17]](#footnote-17)

**Maasta poistuneet aktivistit**

Ukrainan sodan alettua useita toimittajia ja aktivisteja on lähtenyt Venäjältä. Median toimintamahdollisuuksia rajaa viranomaisten määräys siitä, että paikallinen media ja bloggaajat saavat julkaista vain maan virallisten tietokanavien julkaisemaa informaatiota Ukrainaan liittyen. Ukrainan sodasta on käytettävä termiä ’sotilaallinen erityisoperaatio Ukrainassa’.[[18]](#footnote-18) Human Rights Watch kirjoittaa, että kaksi viikkoa Ukrainan sodan alkamisesta ainakin 150 toimittajaa oli lähtenyt maasta. Kymmenien tuhansien maasta poistuneiden henkilöiden joukossa on ihmisoikeus- ja kansalaisaktivisteja, jotka pelkäävät joutuvansa viranomaisten mielivaltaisten pidätysten kohteeksi ja syytetyksi rikoksista.[[19]](#footnote-19) Käytetystä lähdeaineistosta löytyy useita mainintoja Venäjältä sodan alkamisen jälkeen paenneista henkilöistä:

* Poliittisesta satiiristaan tunnettu pilapiirtäjä Sergei Jolkin, jonka satiirisia pilapiirroksia on julkaistu jo yli 20 vuoden ajan, poistui Venäjältä mediaan ja kansalaisyhteiskuntaan kohdistuvien tukahduttamistoimien vuoksi.[[20]](#footnote-20)
* Volgogradilainen aktivisti lähti Venäjältä hänen kotiinsa 18.3.2022 tehdyn kotietsinnän jälkeen uusien viranomaistoimien pelossa. Aktivisti oli kiinniotettuna 24.2.2022 mielenosoituksen yhteydessä, ja häntä syytettiin hallinnollisesta rikkomuksesta. Aktivistiin mukaan häntä vastaan nostetut syytökset ovat tekaistuja ja poliittisin motiivein tehtyjä.[[21]](#footnote-21)
* Krasnodarilainen yhteiskunnallisen liikkeen koordinaattorina toimiva mies joutui poistumaan Venäjältä Ukrainan sodan vastustamista koskevien syytösten vuoksi.[[22]](#footnote-22)
* Voronezhin kaupunginvaltuuston edustaja ja Kommunistisen puolueen jäsen Nina Beljajeva oli valtuuston kokouksessa kertonut olevansa vastaan maan presidentin tekemää päätöstä sekä pitänyt Venäjän toimia Ukrainassa sotarikoksena. Pian tämän jälkeen muut edustajat olivat vaatineet Beljajevan eroa sekä pyytäneet syyttäjää arvioimaan hänen julkisesti esittämänsä väitteet. Beljajeva on sittemmin poistunut Venäjältä.[[23]](#footnote-23)
* Voice of America -sivustolla 13.4.2022 tehdyssä julkaisussa kuvaillaan kahteen Ukrainan sotaa sosiaalisessa mediassa kommentoineeseen aktivistiin kohdistettuja viranomaistoimia ja painostusta. Toisen aktivistin asunnon oviaulaan oli maalattu hänen nimensä ja sotatoimien tukemisen symboliksi muodostunut Z-kirjain. Lisäksi hän sai nimettömiä uhkauspuheluja, joissa hänet uhattiin heittää parvekkeelta. Aktivisteja syytetään Venäjän asevoimien julkisesta halventamisesta (hallintolaki 20.3.3 §). Molemmat ovat paenneet Venäjältä mahdollisten rikossyytteiden pelossa.[[24]](#footnote-24)

**Yhteenveto**

Edellä esitetyn perusteella poliittisten aktivistien tilanne ja toimintamahdollisuudet ovat huonontuneet jo ennen Ukrainan sotaa, mutta sodan alettua kansalaisyhteiskunnan toimijoihin ja rauhanomaisiin mielenosoittajiin kohdistuneet viranomaisten sortotoimet on lisääntyneet huomattavasti. Ihmisoikeusaktivisteihin, toimittajiin ja sotaa vastustaviin mielenosoittajiin kohdistettuja viranomaistoimia on kiristetty ja kaikki sotaa vastustava kritiikki on pyritty hiljentämään. Ihmisoikeusaktivisteja, toimittajia ja sotaa vastustaneita henkilöitä on lähtenyt maasta mielivaltaisten viranomaistoimien sekä heihin kohdistuneen uhkailun pelossa. Jotkut aktivistit ovat päättäneet jatkaa toimintaa kotimaassaan mahdollisista rangaistusseuraamuksista huolimatta.

**2) Mitä merkittäviä lainsäädännöllisiä muutoksia Venäjällä on säädetty, jotka mahdollistavat Ukrainan sotaa julkisesti vastustavien henkilöiden rankaisemisen?**

**Lakimuutokset maaliskuussa 2022**

Venäjän liittokokouksessa käsiteltiin ja hyväksyttiin 4.3.2022 nopeutetusti lakimuutosesitykset hallintolakiin Venäjän asevoimien halventamisesta sekä rikoslakiin Venäjän asevoimia koskevan valheellisen informaation tahallisesta levittämisestä. Lait astuivat voimaan heti presidentin allekirjoituksella. Uusien lakien myötä Venäjää vastaan asetettujen pakotteiden tukemisesta tuli myös laitonta. Human Rights Watch toteaa, että uudet lait tekevät riippumattomasta sotaraportoinnista käytännössä rangaistavaa.[[25]](#footnote-25)

Maaliskuun 2022 alussa Venäjän rikoslakiin tehty lisäys 207.3 § kriminalisoi Venäjän asevoimien toimiin liittyvän valheellisen informaation julkisen levittämisen. Lainkohdan mukaisesta rikoksesta voidaan tuomita sakkorangaistukseen tai maksimissaan kolmen vuoden vankeusrangaistukseen. Mikäli tekijä käyttää rikoksessa hyödyksi virallista asemaansa, tai toimii osana laajempaa ryhmää, tai mikäli teon taustalla on poliittinen, ideologinen, rodullinen, etninen tai uskonnollinen viha, niin vankeustuomio voi olla 10 vuotta. Mikäli teko aiheuttaa vakavia seurauksia, niin vankeustuomio voi olla 15 vuotta, minkä lisäksi tuomitulle asetetaan kielto toimia tietyssä ammatissa tai toimessa viiden vuoden ajan. Termiä ’vakavat seuraukset’ lainkohta ei erittele yksityiskohtaisemmin, mutta sellaisena on pidetty muun muassa mittavia taloudellisia tappioita sekä fyysisiä haittoja ja kuolemaa.[[26]](#footnote-26) Lainsäädäntöä täydennettiin 25.3.2022 siten, että Venäjän asevoimien toimia koskevan valheellisen informaation esittämisestä ulkomailla sekä Venäjän hallinnon ulkomailla toimivien elinten halventamisesta tuli myös rangaistavia tekoja.[[27]](#footnote-27)

Lisäksi rikoslakiin (280.3. §) sekä hallintolakiin (20.3.3 §) tehtiin lisäyksiä, jotka tekevät Venäjän asevoimien julkisesta halventamisesta rangaistavan rikkomuksen, tai teon toistuessa, rikoksen. Esimerkiksi julkinen kehotus Venäjän asevoimien vetäytymiseen tai taistelujen lopettamiseen on lainkohtien mukainen rangaistava teko. Rikos- ja hallintolakiin tehdyt lisäykset ovat sisällöltään miltei identtisiä. Human Rights Watch toteaa, että ensikertalaiset saavat syytteen hallintolain perusteella, jolloin yksityishenkilöille rikkomuksesta langetetaan maksimissaan 50 000 ruplan (noin 700 euroa) ja oikeushenkilölle 500 000 ruplan (noin 7 000 euroa) sakko. Mikäli syytetty on tuomittu edellisen 12 kuukauden aikana vähintään yhdestä hallinnollisesta rikkomuksesta samalla perusteella, niin hänen asiaansa sovelletaan rikoslakia.[[28]](#footnote-28) Human Rights Watch arvioi, että tämän vuoksi lakimuutosten vaikutus sotaa vastustaviin mielenosoittajiin saattaa näkyä viiveellä. Toisaalta sodanvastaisia mielenosoituksia järjestetään päivittäin, joten mikäli henkilö osallistuu useampaan mielenosoitukseen ja tulee tuomituksi hallinnollisesta rikkomuksesta, niin seuraavalla kerralla häntä uhkaa rikosprosessi. Viranomaisten arvioidaan todennäköisesti käyttävän kenen tahansa Venäjän sotatoimia vastustavan henkilön vanhoja sosiaalisen median julkaisuja perusteena hallinnolliselle rikkomukselle, mikä taas tuo rikosprosessin todennäköisemmäksi hyvin nopeasti. Human Rights Watch toteaa, että nykylainsäädännössä on riski, että ammattitoimittajien lisäksi kuka tahansa internetissä sotaan liittyviä asioita julkaiseva tai sodasta julkisesti keskusteleva henkilö voi joutua mahdolliseen vankeustuomioon johtavaan rikosprosessiin.[[29]](#footnote-29)

Lisäksi sekä hallintolakiin (20.3.4 §) että rikoslakiin (284.2 §) tehtiin muutoksia, jotka kriminalisoivat Venäjää vastaan asetettujen pakotteiden tai niiden laajentamisen tukemisen. Esimerkiksi vankeustuomiotaan suorittava oppositiopoliitikko Aleksei Navalnyi on jo pitkään kannattanut presidentin lähipiiriin kuuluville henkilöille pakotteita, ja siksi lakimuutokset luovat viranomaisille yhden potentiaalisen keinon Navalnyin uudelleen syyttämiseen.[[30]](#footnote-30)

**3) Minkälaisia seuraamuksia ja rangaistuksia on annettu henkilöille, jotka ovat julkisesti vastustaneet Ukrainan sotaa esimerkiksi sosiaalisessa mediassa tai osallistuneet mielenosoituksiin?**

**4) Onko poliittiseksi katsottujen rikos-/oikeudellisten menettelyiden määrässä tapahtunut muutosta, tai onko siitä esitetty arvioita?**

**Maaliskuussa 2022 voimaan tulleen uuden lainsäädännön vaikutukset yleisesti**

Human Rights Watch on todennut, että Venäjän viranomaiset alkoivat vaientaa kriitikoita entistä tehokkaammin jo vuonna 2021, mutta Ukrainan sodan alettua aktivisteihin, ihmisoikeuspuolustajiin ja toimittajiin kohdistetut viranomaistoimet ovat kiristyneet entisestään. Kaikki sotakritiikki pyritään vaimentamaan, minkä vuoksi riski joutua mielivaltaisesti pidätetyksi ja syytetyksi on dramaattisesti kasvanut.[[31]](#footnote-31)

Human Rights Watch arvioi maaliskuun alussa, että mikäli viranomaiset päättävät soveltaa 4.3.2022 tehtyjä lakimuutoksia takautuvasti, niin ennen lain voimaantuloa esimerkiksi Ukrainan sodan lopettamista julkisesti vaatineet tai Venäjän asevoimia koskevia syytöksiä julkaisseet oppositiopoliitikot, aktivistit ja toimittajat saattavat olla vaarassa joutua rikosvastuuseen. Esimerkiksi oppositiopuolue Jablokon julkaiseman paikallissanomalehden Pihkovassa sijaitseviin toimitiloihin tehtiin 5.3.2022 ratsia. Paikallinen asukas oli väittänyt saaneensa 28.2.2022 sanomalehdeltä sähköpostin, jossa kehotettiin osallistumaan sodanvastaiseen mielenosoitukseen. Jabloko-puolueen tai sanomalehden lähettämästä kehotuksesta ei kuitenkaan löytynyt varmoja todisteita. Jabloko-puolueen paikallisosaston puheenjohtaja ja sanomalehden kustantaja Lev Šlosberg on vastustanut äänekkäästi Ukrainan sotaa, joten helmikuista sähköpostia käytettiin ilmeisesti tekosyynä, jotta viranomaiset pystyivät kohdistamaan Šlosbergiin liitettävissä olevia viranomaistoimia.[[32]](#footnote-32)

Maaliskuun alussa voimaan tulleen uuden lainsäädännön seurauksena useat ulkomaisen median edustajat lähtivät Venäjältä, ja muutamat venäläiset itsenäiset mediat poistivat sotaan liittyvät julkaisunsa kokonaan. Human Rights Watch toteaa, että vaikka kansallisen turvallisuuden, alueellisen koskemattomuuden ja yleisen turvallisuuden nimissä ilmaisun- ja julkaisunvapautta voidaan tarvittaessa rajoittaa, etenkin hätä- tai sotatilan aikana, niin Venäjällä nyt voimassa olevan sensuurin mittakaava ei ole millään tapaa perusteltua.[[33]](#footnote-33)

Human Rights Watch toteaa, että 4.3.2022 Venäjän hallinto- ja rikoslakiin tehtyjen muutosten voimaantulon jälkeen jo ensimmäisen kolmen vuorokauden aikana Venäjän asevoimien halventamista koskevan hallintolain 20.3.3 § rikkomisesta avattiin ainakin 60 asiaa, joista valtaosa rauhanomaisia sodanvastustajia vastaan. 23.3.2022 mennessä rikoslain mukaisen Venäjän asevoimia koskevan valheellisen informaation levittämisestä (207.3 §) oli avattu ainakin kuusi rikosasiaa, joista kolmessa oli todettu raskauttavia asianhaaroja.[[34]](#footnote-34)

Caucasian Knot -sivustolla 25.2.–21.4.2022 välisenä aikana julkaistusta uutisseurannasta hakusanalla ’aktivistien vaino’ (ven. предследование активистов) löytyy yhteensä 274 osumaa, joista valtaosa liittyy Ukrainan sotaa vastustavien henkilöiden kiinniottoihin ja sakkotuomioihin.[[35]](#footnote-35) Karkeasti jaoteltuna helmi-maaliskuun vaihteessa uutisoitiin sodanvastaisissa mielenosoituksissa kiinniotetuista ja pidätetyistä henkilöistä.[[36]](#footnote-36) Huhtikuulle tultaessa otsikoissa yleistyi lakimuutosten myötä termi ’Venäjän asevoimien julkinen halventaminen’.[[37]](#footnote-37) Muita hakutuloslistalla toistuvia aiheita ovat muun muassa Memorial-ihmisoikeusjärjestön sulkeminen ja tutkintavankeudessa olevan toimittaja Abdulmumin Gadžijevin tapaus.[[38]](#footnote-38)

**Hallinnolliset rikkomukset hallintolain 20.3.3 § perusteella**

OVD-News -sivuston saamien tietojen mukaan maaliskuun 2022 alussa voimaan tulleen Venäjän asevoimien julkista halventamista koskevan uuden hallintolain 20.3.3 § perusteella on kirjattu ainakin 993 rikkomusta eri puolilla Venäjää. Suurin osa rikkomuksista on kirjattu Moskovassa, Pietarissa, Kaliningradissa, Tomskissa ja Venäjän laittomasti alueeseensa liittämällä Krimillä. Sivusto arvioi, että todellisuudessa hallintolain 20.3.3 § perusteella tuomittuja on huomattavasti enemmän. Vain seitsemällä Venäjän alueella ei ole kirjattu vielä lainkaan hallinnollisia rikkomuksia 20.3.3 § kohdan 1 perusteella.[[39]](#footnote-39)

Venäläinen Informaatio- ja analytiikkakeskus Sova ylläpitää venäjänkielistä seurantaa hallintolain uuden 20.3.3 § soveltamiseen liittyvistä tapauksista. Sova-sivuston tiedossa on maaliskuulta yli 200 hallintolain 20.3.3 § perusteella avattua asiaa. Tapaukset jaotellaan sivustolla seuraavasti: julkisissa mielenosoituksissa tehdyt mielipiteenilmaisut, mielenosoituksiin liittymättömät mielipiteenilmaisut, lakia rikkovaksi katsotun materiaalin jakaminen (mm. lentolehtiset ja graffitit), sekä netissä tehdyt lausunnot. Sova-sivuston mukaan maaliskuun 2022 aikana mielenosoituksiin sodanvastaiseksi katsottujen iskulauseiden ja lippujen kanssa osallistuneille henkilöille on hallintolain 20.3.3 § nojalla langetettu 15 000 – 50 000 ruplan (noin 200–700 euroa) sakkotuomiota. Valtaosa hallinnollisista rikkomuksista kirjattiin 20.3.3 § kohdan 1 mukaan, eli tekojen ei katsota sisältävän yllyttämistä laittomiin julkisiin tapahtumiin eikä laajamittaista uhkaa yhteiskuntajärjestykselle. Niiden noin kymmenen hallintolain 20.3.3 § kohdan 2 perusteella tuomitun tapauksessa tekijä oli yllyttänyt muita osallistumaan mielenosoitukseen. 20.3.3 § kohdan 1 perusteella tekijä tuomittiin yleensä 30 000 – 40 000 ruplan (noin 430–570 euroa) sakkoon, ja kohdan 2 perusteella sakkotuomio oli 50 000 – 100 000 ruplaa (noin 700–1400 euroa). Sova-sivuston mukaan tiedossa olevien oikeustapausten perusteena olevissa teoissa ei oltu rikottu Venäjällä tällä hetkellä voimassa olevaa perustuslaissa taattua ilmaisunvapautta rajoittavaa lainsäädäntöä, eikä tapauksissa oltu muutoinkaan esitetty varsinaista mielipidettä Venäjän asevoimien toimista.[[40]](#footnote-40)

OVD-Info-sivuston päivittyvässä Ukrainan sotaan liittyvässä seurannassa mainitaan useita erinäisistä rikkomuksista langetettuja sakkotuomioita. Moskovalainen mies sai 120 euron sakon, sillä hänellä oli jaloissaan Ukrainan lipun väreihin viittaavat keltasiniset kengät. Moskovalainen sotaa vastustanut mielenosoittaja joutui pidätetyksi 25 päiväksi ja hänelle langetettiin 620 euron sakko. Jekaterinburgissa sotaa vastustanut mielenosoittaja sai toistamiseen hallinnollisesta rikkomuksesta 3 200 euron sakon mielenosoitukseen osallistumisesta. Henkilö oli saanut jo aiemmin saman syytekohdan perusteella sakon kannettuaan kylttiä ”Vastustan sotaa”. Tulassa kaupanhyllyjen hintojen tilalle sodanvastaisia viestejä vaihtanut nainen sai hallintolain perusteella Venäjän asevoimien halventamisesta 49 000 ruplan (noin 700 euroa) sakon. Kirovilainen mies sai sosiaalisessa mediassa julkaisemastaan sodanvastaiseen mielenosoitukseen kannustavasta julkaisusta 30 000 ruplan (noin 430 euroa) sakon. Jekaterinburgin entinen pormestari sai 50 000 ruplan (noin 700 euroa) sakon sosiaalisessa mediassa tekemiensä Venäjän asevoimia halventavien julkaisujen perusteella. Naltšikissa henkilö sain noin 380 euron sakon viitatessaan sosiaalisessa mediassa Venäjään hyökkääjänä. Krasnodarissa naishenkilö sai sakon julkaistuaan kuvan suusta, joka oli ommeltu kiinni Z-kirjaimen muotoon.[[41]](#footnote-41)

Caucasia Knot -sivustolla on esitetty lukuisia tapausesimerkkejä hallintolakiin maaliskuussa tehdyn lisäyksen (20.3.3 §) perusteella langetetuista, useimmiten 30 000 – 50 000 ruplan (noin 430–700 euroa), sakkorangaistuksista eri puolilla Venäjää.[[42]](#footnote-42) Esimerkiksi Krasnodarissa mies sai 30 000 ruplan sakon sylkäistyään Venäjän sotatoimien tukemiseksi muodostuneen Z-kirjaimen sisältävän katujulisteen päälle. Teko oli tallentunut ohikulkeneen auton kojelautakameraan.[[43]](#footnote-43) Kubanissa yhden hengen mielenilmauksen järjestänyt nainen sai 30 000 ruplan sakon pideltyään käsissään rauhanmerkkijulistetta.[[44]](#footnote-44) Stavropolissa korkeakouluopiskelija sai 40 000 ruplan sakon esitettyään luennolla Venäjän asevoimia halventavan kyltin.[[45]](#footnote-45) Ingušialainen paikallispoliitikko sai 40 000 ruplan sakon tehtyään sosiaalisessa mediassa pasifistisen julkaisun, jonka katsottiin halventavan Venäjän asevoimia.[[46]](#footnote-46) Sotšhissa nuori mies oli 15 vuorokautta pidätettynä ja sai 50 000 ruplan sakon Venäjän sotatoimia tukevien toimien symboliksi muodostuneen Z-kirjaimen repimisestä paikallisesta torikojusta.[[47]](#footnote-47) Georgijevskin kaupungissa asuva nainen tuomittiin 30 000 ruplan sakkoihin Venäjän asevoimia halventavia kirjoituksia sisältäneiden kylttien kantamisesta.[[48]](#footnote-48) Maaliskuussa 2022 Krasnodarissa hallinnollisesta rikkomuksesta (20.3.3 §) 15 000 ruplan sakkoihin tuomitun kubanilaisen naisen syytteet ja sakkotuomio päädyttiin hylkäämään uuden käsittelyn yhteydessä näytön puuttuessa. Nainen kertoi olleensa vain puistonpenkillä istumassa ja seuraamassa lähietäisyydellä tilannetta, jossa joukko ihmisiä yllytti muita Venäjän asevoimia halventamiseen.[[49]](#footnote-49)

”Ukrainan sotilaalliseen erityisoperaatioon” osallistumisesta kieltäytymisen vuoksi irtisanottuja kansalliskaartilaisia (ven. Росгвардия, transl. Rosgvardija) oikeustapauksessa edustava juristi Mihail Benjaš on niin ikään joutunut viranomaistoimien kohteeksi. Benjaš toimii juristina tapauksessa, jossa kansalliskaartin 12 työntekijää irtisanottiin palveluksesta, sillä he olivat kieltäytyneet osallistumasta ”sotilaalliseen erityisoperaatioon Ukrainassa”. Krasnodarin kaupungista Ukrainaan työmatkalle lähetetyille kansalliskaartin työntekijöille ei oltu kerrottu matkasta, sen sisältämistä tehtävistä tai olosuhteista etukäteen, eikä henkilöillä ollut mukanaan edes rajan ylitykseen vaadittavaa ulkomaanpassia. Irtisanotut kansalliskaartin työntekijät tekivät asiasta rikosilmoituksen, sillä he katsovat irtisanomisen olevan laiton, ja osa irtisanotuista haluaisi palata työhönsä. Benjaš pidätettiin, sillä hän oli 28.2.2022 Protokol-nimisellä YouTube-kanavalla julkaistulla videolla kritisoinut Ukrainaan kohdistettuja sotatoimia. Videoesiintymisen vuoksi Benjašia vastaan nostettiin syyte Venäjän asevoimien julkisesta halventamisesta (hallintolaki 20.3.3 §). Lisäksi Benjašin kotiin tehtiin kotietsintä. Benjaš on joutunut viranomaisten kanssa tekemisiin aiemminkin. Syksyllä 2019 Benjaš tuomittiin 30 000 ruplan (noin 430 euroa) sakkoihin poliisin väkivaltaisesta vastustamisesta. Helmikuussa 2021 Krasnodarin aluepiirituomioistuin hylkäsi Benjašille annetun sakkotuomion ja palautti asian käsittelyyn Leninskin aluetuomioistuimeen, joka asetti miehen matkustuskieltoon, josta hän vapautui helmikuussa 2022.[[50]](#footnote-50)

Caucasian Knot -sivuston haastattelemat juristit kertovat, että maaliskuun alussa hallintolakiin lisätyn Venäjän asevoimien halventamista koskevan kohdan (20.3.3 §) perusteella on sakotettu aktivisteja tosiasiallisen näytön puutteesta huolimatta. Hallintolain 20.3.3 § perusteella avattuja hallinnollisia rikkomuksia kirjattiin esimerkiksi maaliskuun lopussa muutaman vuorokauden ainakin 80, ja jo sitä ennen tapauksia oli tiedossa jo 200. Erään juristin mukaan sotaa vastustaviin mielenilmauksiin osallistuvat ihan tavalliset kansalaiset. Sodanvastaisten mielenosoitusten vuoksi viranomaisprosesseihin joutuneiden henkilöiden juristit usein sivuutetaan, ja siksi he kokevat olevansa nykytilanteessa keinottomia. Haastateltujen juristien mukaan kansalaisten laillinen oikeus ilmaista rauhanomaisesti mieltään ei tällä hetkellä yksinkertaisesti toteudu.[[51]](#footnote-51)

Jotkut uuden lainsäädännön perusteella tuomitut henkilöt ovat arvioineet aiemman aktivistisen toimintansa olleen varsinainen syy heihin nyt kohdistettuihin viranomaistoimiin. Esimerkiksi 18.4.2022 luontoaktivisti Mihail Solomonov tuomittiin 45 000 ruplan (noin 650 euroa) sakkoihin hallinnollisesta rikkomuksesta (20.3.3 §). Solomonovin katsottiin halventaneen Venäjän asevoimia Instagram-kommentissaan. Solomonovin mukaan hänen pidätyksensä ja sakkotuomionsa johtuu alun perin hänen Volga-Ahtuban tulvatasangon suojeluun liittyvästä luontoaktivismistaan.[[52]](#footnote-52) Solomonovin pidätykseen liittyen yhden hengen mielenosoituksessaan Solomonovia tukenut volgogradilainen mies sai 10 000 ruplan (noin 140 euroa) sakon hallinnollisesta rikkomuksesta.[[53]](#footnote-53)

**Ukrainan sodan vastustamiseen perustuvat rikostapaukset**

OVD-info pitää sekä englannin että venäjän kielellä päivittyvää seurantaa sodanvastaisiin toimiin liittyvistä oikeustapauksista. Venäjänkielisellä sivustolla esitellään 12.5.2022 yhteensä 129 heidän tiedossaan olevaa sodanvastaisiin toimiin liittyvää rikosprosessia. Rikostapausten yksityiskohdat eivät ole aina selvillä, mutta sivuston mukaan vaikuttaa yleisesti ottaen siltä, että viranomaiset käyttävät sotaa tekosyynä toisinajattelun murskaamiseen ja kansalaisyhteiskunnan ”puhdistamiseen”. Rikosprosessit ovat edelleen kesken. Useimmat syytetyistä ovat pidätettyinä, ja osa on poistunut maasta. OVD-Info-sivusto näkee rikostapaukset viranomaisten taisteluna kokoontumisvapautta, ilmaisunvapautta, poliittista oppositiota ja aktivismia vastaan. Sivusto on listannut sodanvastaisiin toimiin liittyviä rikostapauksia rikoslain pykälän mukaan. Rikosasioissa on sovellettu useita eri rikoslain kohtia. Sivustolla esitetään tarkentavia yksityiskohtia joidenkin rikosprosessiin päätyneiden henkilöiden taustasta ja rikosasiasta: [[54]](#footnote-54)

* **318 § kohta 1 (henkeä uhkaamattoman väkivallan käyttö viranomaista kohtaan):** Molotovin koktailin mielenosoituksessa heittänyt naishenkilö, poliisia vastustanut pariskunta sekä poliisia mielenosoituksessa lyönyt nainen Moskovasta. Mielenosoitusten yhteydessä turvallisuusviranomaisiin fyysistä väkivaltaa käyttäneitä henkilöitä Pietarista ja Jekaterinburgista. Maikopin kaupungista kotoisin oleva Majak-liikkeen aktivisti, joka oli vastustanut viranomaista sekä julkisesti halventanut Venäjän asevoimia Instagram-julkaisussaan.
* **213 § (huliganismi):** sotaa vastustaviin performansseihin osallistuneita henkilöitä Moskovasta ja Pietarista.
* **214 § (vandalismi):** Ukrainan sotaan liittyviä kirjoituksia ja graffiteja julkisten rakennusten seiniin piirtäneitä henkilöitä Vladimirista, Belgorodista, Feodosijasta, Tomskin alueelta, Tulasta, Jekaterinburgista, Pietarista, Moskovasta, Vladikavkazista, Ivanovon alueelta ja Blagoveštšenskista.
* **244 § kohta 2B (kuolleen henkilön ruumiin tai hautamuistopaikan häpäisy):** Leningradin piirityksen muistomerkille ”Ei sodalle!” ja ”Putin on fasisti!” iskulauseet kirjoittanut henkilö.
* **212 § kohta 1.1 (joukkomielenosoituksen järjestäminen):** kolme kazanilaista henkilöä, jotka viranomaisten mukaan viestittelivät Telegram-palvelussa mielenosoitukseen osallistumiseen tarvittavista varusteista. Tapaukseen liittyen useiden aktivistien koteihin tehtiin ratsioita.
* **207.3 § kohta 1 (Venäjän asevoimia koskevan tahallisen valheellisen informaation julkinen levittäminen):** toimittaja, päätoimittaja ja bloggaaja Kemerovosta ja Magasista, sekä kansalaisaktivisti ja Alliance of Teachers -järjestön entinen pääjohtaja Novosibirskistä.
* **207.3 § kohta 2 (Venäjän asevoimia koskevan tahallisen valheellisen informaation julkinen levittäminen ja vihamotiivein tehtyjen syytöstodisteiden tekaiseminen):** bloggaaja, toimittaja ja sisäasianhallinnon teknikko Moskovasta, baptistikirkon diakoni Kirovista sekä opettaja Penzasta.
* **Epäselvää onko 207.3 § kohta 1 vai 2:** pelastustyöntekijä Jaltalta, bloggaaja Novokubanskista sekä kaupunginvaltuuston edustaja Omskista.
* **207.1 § (tahallinen valheellisen informaation julkinen levittäminen olosuhteista, jotka uhkaavat kansalaisen henkeä ja terveyttä):** tuntematon henkilö Tšitasta.
* **280 § (ekstremistiseen toimintaan yllyttäminen):** merimies ja Ukrainan kansalainen Vladivostokista, sodanvastaiseen mielenosoitukseen osallistunut mieshenkilö Tjumenista
* **282 § kohta 2 A (julkinen vihaan yllyttäminen tai henkilön ihmisarvon väheksyminen sukupuoleen, rotuun, kansallisuuteen, kieleen, syntymäpaikkaan, uskonnolliseen vakaumukseen perustuen):** laulaja Moskovan alueelta.
* **205.2 § kohta 2 (julkinen yllyttäminen terroritekoon tai terrorismin tai terroristisen propagandan oikeuttaminen):** mieshenkilö Kazanista ja taideateljeen johtaja Petroskoista.
* **128.1 § (kunnianloukkaus):** paikallisen kuvernöörin sotaan liittyviä lausuntoja kritisoineita paikallisia aktivisteja Pihkovasta.
* **207 § kohta 2 (tarkoituksellinen väärä ilmoitus terroristiteosta):** 12 henkilöä Pietarista. Samoihin aikoihin eri kaupungeissa tehtiin kotietsintöjä muun muassa palveluksesta irtisanottuja kansalliskaartilaisia edustavan juristi Mihail Benjašin (ks. yllä) kotiin Krasnodarissa.

Maaliskuussa 2022 voimaan tulleen Venäjän asevoimien toimiin liittyvän valheellisen informaation julkisen levittämisen kriminalisoivan lain (207.3 §) perusteella nostetuista rikosasioista löytyy mainintoja useista eri lähteistä.

OVD-Info-sivuston viikoittain päivittyvän Ukrainan sotaan liittyvän seurannan mukaan huhtikuussa raportoitiin lukuisia Ukrainan sodan vastustamistoimiin liittyviä rikosasioita. Esimerkiksi pietarilainen baarimikko sai yhden vuoden ja neljän kuukauden vankeustuomion suihkutettuaan poliisin päälle paineilmapullosta väriä sodanvastaisessa mielenosoituksessa. Krasnoselskin alueen kunnallispoliitikko vangittiin kahdeksi kuukaudeksi rikoslain 207.3 § perusteella. Pietarilainen toimittaja pidätettiin kahdeksi kuukaudeksi hänen tekemänsä Mariupolin teatterin tuhoamista koskevan julkaisun perusteella (rikoslaki 207.3 §). Moskovalainen Ukrainaan ennen sodan alkamista säännöllisesti matkustanut mieshenkikö sai syytteen ekstremistisen toiminnan rahoittamisesta, sillä hänen katsottiin antaneen rahallista tukea poliittiselle oikeistolle. Aluštan kaupungissa nostettiin rikoslain 207.3 § perusteella syyte mieshenkilöä vastaan, sillä hänen epäillään jakaneen itsetehtyjä lentolehtisiä, joissa oli rikoslaissa rangaistavaa sisältöä. Altain kaupungissa Listok-lehden toimittajaa vastaan nostettiin rikossyyte 207.3 § perusteella. Ennen toimittajan pidätystä sanomalehdelle ja lehden lakiosaston johtajalle oli langetettu 300 000 ja 500 000 ruplan (noin 4000 ja 7000 euroa) sakko hallintolain 20.3.3 § mukaisesti. Novosibirskissä lukiolainen sai rikossyytteet 207.3 § perusteella tehtyään Telegram-viestipalvelussa Venäjän asevoimiin liittyvää valheellista informaatiota sisältävän julkaisun. Venäjällä asuvaa Kolumbian kansalaista vastaan nostettiin syyte rikoslain 207.3 § kohdan 2 nojalla, oletetusti hänen sosiaalisessa mediassa tekemiensä julkaisujen perusteella. Smolenskissa asuvaa mieshenkilöä vastaan nostettiin rikossyyte 207.3 § perusteella, sillä hän oli vaihtanut kaupanhyllyjen hintojen tilalle sodanvastaisia viestejä, joiden katsottiin levittävän valheellista informaatiota Venäjän asevoimista.[[55]](#footnote-55)

Caucasian Knot -sivustolla kuvaillaan yksityiskohtaisemmin uuden rikoslain 207.3 § perusteella avattuja rikosasioita. Esimerkiksi ingušialaisen oppositiolehti Fortangan päätoimittaja Izabella Jevlojevaa syytetään rikoslain 207.3 § perusteella. Hän oli tehnyt sosiaalisessa mediassa julkaisun, joka koski lasten osallistumista ”sotilaallista erityisoperaatiota Ukrainassa” tukevin tapahtumiin Venäjällä. Jevlojeva ei ole tällä hetkellä Venäjällä.[[56]](#footnote-56) Elistan kaupungissa kaupunginhallinnon työntekijä pidätettiin 12.4.2022 kahdeksi kuukaudeksi ja häntä vastaan nostettiin rikossyyte 207.3 § kohdan 2 perusteella. Työntekijän katsottiin käyttäneen työkoneellaan Telegram-kanavaa, jossa hän kritisoi Venäjän asevoimien toimia Ukrainassa. Erään Telegram-kanavan mukaan syytetty oli yhteiskunnallisesti aktiivinen kansalainen, joka oli paljastanut paikallisia korruptiotapauksia sekä toiminut vaalitarkkailijana.[[57]](#footnote-57) The Guardian -lehden mukaan Siperiassa Hakassian tasavallassa uutissivuston ylläpitäjää vastaan nostettiin rikossyyte, sillä hänen katsottiin levittäneen tahallisesti Venäjän asevoimia koskevaa valheellista informaatiota. Uutissivusto oli aiemmin julkaisussaan kertonut, että 11 mellakkapoliisina toimivaa henkilöä oli kieltäytynyt lähtemästä Ukrainaan. Päätoimittaja oli julkaissut aiemminkin arkaluontoisia uutisia muun muassa järjestäytyneeseen rikollisuuteen ja paikallishallinnon edustajien vallan väärinkäyttöön liittyen.[[58]](#footnote-58) Venäläinen oppositiojohtaja Vladimir Kara-Murza pidätettiin 11.4.2022 Moskovassa, vain muutama tunti sen jälkeen, kun hän oli amerikkalaisen CNN-uutiskanavan haastattelussa kritisoinut Venäjän toimia Ukrainassa. Kara-Murzan pidätys jatkuu ainakin kesäkuuhun saakka. Lisäksi Kara-Murza lisättiin ulkomaisten agenttien listalle ja hänet luokiteltiin ukrainalaiseksi agentiksi.[[59]](#footnote-59)

Venäläinen Informaatio- ja analytiikkakeskus Sova listaa 29.4.2022 tehdyssä julkaisussa ekstremisminvastaiseen lainsäädäntöön ja sen soveltamiseen liittyviä merkittävimpiä tapauksia maaliskuulta 2022. Koosteessa kuvaillaan muun muassa oppositioon kohdistettuja viranomaistoimia. Huomioitavaa on, että Venäjän asevoimia koskevan valheellisen informaation julkisen levittämisen (rikoslaki 207.3 §) osalta Sova-sivusto viittaa lyhyesti Agora-ihmisoikeusjärjestön raportoineen huhtikuun alkuun mennessä 21 rikosasiaa. Sivustolla todetaan, ettei Sova-keskuksella ole asiantuntemusta varmistaa Venäjän asevoimien ulkomaan toimintoihin liittyvää informaatiota, joten sen vuoksi sivusto ei seuraa tämän lainkohdan soveltamistapauksia.[[60]](#footnote-60)

**Muita häirintä- ja oikeustapauksia Ukrainan sotaan liittyen**

Joitain sodanvastaisiin mielenosoituksiin osallistuneita ja sotaan kommentoineita henkilöitä on irtisanottu työpaikoistaan. Esimerkiksi kaksi päivää ennen Venäjän Ukrainassa aloittamia sotatoimia 22.2.2022 astrahanilainen opettaja järjesti yhden hengen mielenilmauksen. Opettaja pidätettiin 27.2.2022 viideksi päiväksi, minkä jälkeen hänet irtisanottiin työstään, sillä koulun oppilaan vanhempi oli valittanut hänen puhuvan oppilaidensa kanssa politiikasta.[[61]](#footnote-61) Tomskissa sodanvastaiseen mielenosoitukseen osallistunut ja hallinnollisesta rikkomuksesta (20.3.3 §) sakon saanut päiväkodin työntekijä painostettiin irtisanoutumaan.[[62]](#footnote-62) Sotaa vastustavien aktivistien, tieteentekijöiden ja poliitikkojen kotien oviin on jätetty julisteita, joissa lukee ”Hän tukee ukrainalaisia natseja". Korsakovin kaupungissa opettaja erotettiin tehtävästään, sillä hän oli kutsunut oppitunnilla sotaa virheeksi. Omskilaisen sydänsairaalan työntekijää pyydettiin eroamaan tehtävästään, sillä hän oli osallistunut sodanvastaiseen mielenosoitukseen.[[63]](#footnote-63)

**Yhteenveto**

Käytetyn lähdeaineiston perusteella maaliskuussa 2022 voimaan tulleita uusia hallinto- ja rikoslain kohtia on alettu soveltaa heti. Näin ollen oikeustapauksien voidaan katsoa lisääntyneen pelkästään jo sen vuoksi, että uusia lakeja on alettu soveltaa. Uuden Venäjän asevoimien julkista halventamista koskevan hallintolain 20.3.3 § mukaisia rikkomuksia on julkisissa lähteissä raportoitu noin tuhat, vaikka luvun arvioidaan todellisuudessa olevan suurempi. Rikkomukseksi on katsottu esimerkiksi sodanvastaiseen mielenosoitukseen osallistuminen, sodanvastaisten kylttien esittäminen, rauhanmerkkijulisteen kantaminen, sosiaalisessa mediassa sodanvastaiseen mielenosoitukseen osallistumiseen kehottaminen, sotatoimien tukemisen symboliksi muodostuneen Z-kirjaimen sisältävän materiaalin tuhoaminen ja Ukrainan lipun väreihin viittaavien kenkien käyttäminen. Yleisimmin lain perusteella tehdystä rikkomuksesta on tuomittu 200–700 euron sakkoihin.

Sodanvastaisien lausuntojen perusteella on käytetyn lähdeaineiston tietojen mukaan avattu yhteensä 129 rikosasiaa, joiden yksityiskohdat eivät ole aina selvillä. Sotaa on arvioitu käytettävän tekosyynä toisinajattelun murskaamiseen ja kansalaisyhteiskunnan "puhdistamiseen". Uutta rikoslakia Venäjän asevoimia koskevan tahallisen valheellisen informaation julkisesta levittämisestä on sovellettu heti, ja sen perusteella on syytettynä useampia henkilöitä, joista osa on vangittuna. Syytetyiksi on joutunut esimerkiksi kunnallispoliitikko, toimittajia, uutissivuston ylläpitäjä, sodanvastaista tietoa kauppojen hintalappuihin vaihtaneita sekä sosiaalisessa mediassa sodanvastaiseksi katsottuja julkaisuja tehneitä henkilöitä. Lisäksi sodanvastaisten toimien vuoksi rikosprosessin perusteena on ollut esimerkiksi sodanvastaisten performanssien esittäminen, sodanvastaiseen mielenosoitukseen osallistuminen, sotaa vastustavien graffitien ja kirjoitusten tekeminen julkisille paikoille. Näissä tapauksissa on sovellettu rikoslain muita kohtia, kuten vandalismi, huliganismi, joukkomielenosoituksen järjestäminen, sekä ekstremistiseen toimintaan yllyttäminen. Sodanvastaisiin toimiin perustuvat rikosprosessit ovat kesken, ja useat syytetyistä on pidätettyinä, ja osa on poistunut maasta.

Käytetyssä lähdeaineistossa ei ole esitetty arvioita poliittiseksi katsottujen rikosmenettelyiden ja oikeudellisten menettelyiden määrän muutoksesta. On huomioitavaa, että Ukrainan sodan vastustamiseen liittyvien oikeusprosessien osalta tilanne on hyvin tuore ja se elää jatkuvasti, joten laajan ja tarkan tilannekuvan muotoutuminen vaatii vielä aikaa.

**5) Onko olemassa jotain erityisiä ryhmiä, jotka ovat olleet viranomaisten erityisen mielenkiinnon kohteena 24.2.2022 jälkeen?**

Käytetyn lähdeaineiston perusteella voidaan todeta, että viranomaismielenkiinto Ukrainan sodan alkamisen jälkeen on kohdistunut kaikenlaiseen sotakritiikiksi katsottuun toimintaan ja sodanvastaisiin toimijoihin eri puolilla Venäjää. Sodan alettua eritysesti ihmisoikeustoimijat, toimittajat ja aktivistit ovat joutuneet kiristyneiden viranomaistoimien kohteeksi, ja valtion johdon retoriikassa heidät on leimattu kansanpettureiksi. Lähdeaineistossa ei nouse selkeästi esiin muita viranomaisten mielenkiinnon kohteeksi joutuneita ihmisryhmiä, vaan sotatoimia vastustaneiksi ja kritisoineiksi katsottuja henkilöitä on joutunut viranomaismielenkiinnon ja oikeustoimien kohteeksi hyvin kirjavin perustein. Muutamat sodanvastaisen toiminnan vuoksi pidätetyistä ja rangaistuista henkilöistä katsovat, että viranomaistoimet ovat tosiasiassa perustuneet heidän jo ennen sotaa tekemiinsä asioihin. Tässä vaiheessa julkisesti saatavilla olevista lähteistä ei löydy yksityiskohtaisempaa tietoa tällaisesta ilmiöstä.

## Lähteet

DW 28.12.2021. *Russia orders closure of human rights group Memorial*. <https://www.dw.com/en/russia-orders-closure-of-human-rights-group-memorial/a-60273615> (käyty 3.5.2022).

The Guardian

27.3.2022. By Andrew Roth and Pjotr Sauer: *‘Our voices are louder if we stay’: Russian anti-war activists refuse to flee*. <https://www.theguardian.com/world/2022/mar/27/our-voices-are-louder-if-we-stay-russian-anti-war-activists-refuse-to-flee> (käyty 2.5.2022).

14.4.2022. *Russia: journalist arrested for ‘fake news’ about armed forces.* <https://www.theguardian.com/world/2022/apr/14/russia-journalist-arrested-for-fake-news-about-armed-forces> (käyty 3.5.2022).

Helsingin Sanomat 30.4.2022. Heikki Heiskanen: *Pietarilaista taiteilijaa uhkaa jopa kymmenen vuoden tuomio sodanvastaisista tarroista*. <https://yle.fi/uutiset/3-12423603> (käyty 2.5.2022).

Human Rights Watch

2022. Russia. *Events of 2021*. <https://www.hrw.org/world-report/2022/country-chapters/russia> (käyty 3.5.2022).

7.3.2022. *Russia Criminalizes Independent War Reporting, Anti-War Protests.* <https://www.hrw.org/news/2022/03/07/russia-criminalizes-independent-war-reporting-anti-war-protests> (käyty 26.4.2022).

 9.3.2022. *Russia: Brutal Arrests and Torture, Ill-Treatment of Anti-War Protesters.* <https://www.hrw.org/news/2022/03/09/russia-brutal-arrests-and-torture-ill-treatment-anti-war-protesters> (2.5.2022).

23.3.2022. *Russia: Kremlin Targets Critics Amid Ukraine War.* <https://www.hrw.org/news/2022/03/23/russia-kremlin-targets-critics-amid-ukraine-war> (käyty 27.4.2022).

24.3.2022. *Russia: Arrests, Harassment of Ukraine War Dissidents.* <https://www.hrw.org/news/2022/03/24/russia-arrests-harassment-ukraine-war-dissidents> (käyty 26.4.2022).

4.4.2022. *Россия: Аресты и преследования несогласных с войной в Украине.* <https://www.hrw.org/ru/news/2022/04/04/russia-arrests-harassment-ukraine-war-dissidents> (2.5.2022).

The Moscow Times

5.4.2022. *Russian Activists Find Ways to Protest Despite the Bans.* <https://www.themoscowtimes.com/2022/04/05/russian-activists-find-ways-to-protest-despite-the-bans-a77213> (käyty 21.4.2022).

8.4.2022. *'If I Didn't Speak Out, I Wouldn't Be a True Christian'.Voronezh legislator Nina Belyayeva explained why she opposed the war - and is paying the price.* <https://www.themoscowtimes.com/2022/04/08/if-i-didnt-speak-out-i-wouldnt-be-a-true-christian-a77280> (käyty 26.4.2022).

OVD-Info 7.4.2022. *Antiwar Prosecutions: An OVD-Info Guide.* <https://ovd.news/news/2022/04/07/antiwar-prosecutions-ovd-info-guide> (käyty 27.4.2022).

Reuters

5.3.2022. *Russia fights back in information war with jail warning. Russia fights back in information war with jail warning.* <https://www.reuters.com/world/europe/russia-introduce-jail-terms-spreading-fake-information-about-army-2022-03-04/> (käyty 25.4.2022).

22.4.2022. *Russia opens criminal case against activist over 'fake' news on Ukraine - lawyer.* <https://www.reuters.com/world/europe/russia-opens-criminal-case-against-activist-over-fake-news-ukraine-lawyer-2022-04-22/> (käyty 3.5.2022).

RFE/RL (Radio Free Europe/Radio Liberty)

28.5.2021. *Khodorkovsky-Founded Opposition Group Says It's Ending Activities In Russia.* <https://www.rferl.org/a/russia-khodorkovsky-groups-closing/31276459.html> (käyty 3.5.2022).

13.4.2022. *Russian Political Cartoonist Sergei Yolkin Flees For Bulgaria.* <https://www.rferl.org/a/cartoonist-sergei-yolkin-flees-russia/31801676.html> (käyty 21.4.2022).

11.5.2022. *Another Activist Flees Russia After Protesting War In Ukraine.* <https://www.rferl.org/a/russia-antiwar-protester-flees/31844947.html> (käyty 11.5.2022).

Sova Center 29.4.2022. *Misuse of Anti-Extremism in March 2022*. <https://www.sova-center.ru/en/misuse/news-releases/2022/04/d46211/> (käyty 2.5.2022).

Venäjän Federaation rikoslaki 2022. "Уголовный кодекс Российской Федерации" от 13.06.1996 N 63-ФЗ (ред. от 25.03.2022). УК РФ Статья 280.3. <http://www.consultant.ru/document/cons_doc_LAW_10699/4618fd95c30a6fbe7717ceaebf64f082e735c9ad/> (käyty 27.4.2022).

\*\*\*

Голос Америки (Golos Ameriki) 13.4.2022. Алексей Горбачев: *Как в России преследуют противников войны в Украине.* <https://www.golosameriki.com/a/threats-towards-anti-war-activists-in-russia-article/6527336.html> (käyty 2.5.2022).

Кавказский Узел (Kavkazski Uzel)

1.11.2021. *Битва за дубовую рощу: как активисты защищают Волго-Ахтубинскую пойму.* <https://www.kavkaz-uzel.eu/articles/369544/> (käyty 25.4.2022).

12.1.2022. *"Голунов номер два": главное о деле Абдулмумина Гаджиева.* <https://www.kavkaz-uzel.eu/articles/336930/> (käyty 25.4.2022).

28.2.2022a. *Ставрополец обвинен в организации антивоенной акции*. <https://www.kavkaz-uzel.eu/articles/373679/> (käyty 25.4.2022).

28.2.2022b. *Калмыцкий активист задержан за фотосъемку антивоенного пикета.* <https://www.kavkaz-uzel.eu/articles/373681/> (käyty 25.4.2022).

28.2.2022c. *Астраханская активистка арестована на пять суток после антивоенного пикета.* <https://www.kavkaz-uzel.eu/articles/373700/> (käyty 25.4.2022).

8.3.2022. *Житель Ставрополья арестован за оскорбительные плакаты*. <https://www.kavkaz-uzel.eu/articles/373973/> (käyty 25.4.2022).

10.3.2022. *Житель Анапы арестован на пять суток после антивоенного пикет.* <https://www.kavkaz-uzel.eu/articles/374056/> (käyty 25.4.2022).

13.3.2022. *Правозащитники насчитали 22 задержанных участника акций протеста на юге России.* <https://www.kavkaz-uzel.eu/articles/374155/> (käyty 25.4.2022).

12.3.2022. *Адвокат Беньяш назвал обыск в своей квартире проявлением репрессий.* <https://www.kavkaz-uzel.eu/articles/374124/> (käyty 25.4.2022).

15.3.2022. *Суд в Волгограде оштрафовал троих активисток за дискредитацию вооруженных сил России*. <https://www.kavkaz-uzel.eu/articles/374225/> (käyty 25.4.2022).

21.3.2022. *Краснодарец оштрафован за плевок в баннер с буквой Z*. <https://www.kavkaz-uzel.eu/articles/374401/> (käyty 25.4.2022).

22.3.2022. *Юристы сочли предвзятым отношение кубанских судов к пацифистам.* <https://www.kavkaz-uzel.eu/articles/374439/> (käyty 25.4.2022).

25.3.2022. *Юристы сочли обоснованным отказ кубанских росгвардейцев от участия в спецоперации на Украине.* <https://www.kavkaz-uzel.eu/articles/374573/> (käyty 25.4.2022).

26.3.2022*. Журналистка из Ингушетии заподозрена в распространении фейков про военных.* <https://www.kavkaz-uzel.eu/articles/374587/> (käyty 25.4.2022).

28.3.2022. *Активисты в Калмыкии описали практику применения статьи о дискредитации вооруженных сил*. <https://www.kavkaz-uzel.eu/articles/374655/> (käyty 25.4.2022).

30.3.2022. *Волгоградская активистка Мария Туровец уехала из России после обысков.* <https://www.kavkaz-uzel.eu/articles/374727/> (käyty 25.4.2022).

1.4.2022. *Астраханская активистка уволена из школы*. <https://www.kavkaz-uzel.eu/articles/374789/> (käyty 25.4.2022).

5.4.2022. *Главред "Современной Калмыкии" оштрафован за дискредитацию вооруженных сил.* <https://www.kavkaz-uzel.eu/articles/374909/> (käyty 25.4.2022).

6.4.2022. *Краснодарский активист покинул Россию после доноса в МВД*. <https://www.kavkaz-uzel.eu/articles/374929> (käyty 25.4.2022).

7.4.2022a. *Кубанский активист оштрафован за знак "пацифик".* <https://www.kavkaz-uzel.eu/articles/374959/> (käyty 25.4.2022).

7.4.2022b. *Жительница Таганрога оштрафована за дискредитацию военных.* <https://www.kavkaz-uzel.eu/articles/374963/> (käyty 25.4.2022).

9.4.2022. *Жительница Элисты оштрафована по статье о дискредитации вооруженных сил.* <https://www.kavkaz-uzel.eu/articles/375024/> (käyty 25.4.2022).

10.4.2022. *Четверо жителей Калмыкии оштрафованы за дискредитацию российской армии.* <https://www.kavkaz-uzel.eu/articles/375053/> (käyty 25.4.2022).

13.4.2022a. *Житель Краснодара обвинен в дискредитации военных после пацифистского пикета.* <https://www.kavkaz-uzel.eu/articles/375143/> (käyty 25.4.2022).

13.4.2022b. *Сотрудник мэрии Элисты арестован по делу о фейках про российскую армию.* <https://www.kavkaz-uzel.eu/articles/375167/> (käyty 25.4.2022)

14.4.2022a. *Жительница Ростовской области оштрафована за дискредитацию российских военных.* <https://www.kavkaz-uzel.eu/articles/375173/> (käyty 25.4.2022).

14.4.2022b. *Ставропольский студент оштрафован за плакат на лекции*. <https://www.kavkaz-uzel.eu/articles/375174/> (käyty 25.4.2022).

14.4.2022c. *Сочинец оштрафован за дискредитацию армии*. <https://www.kavkaz-uzel.eu/articles/375182/> (käyty 25.4.2022).

15.4.2022a. *Суд оштрафовал ингушского политика за дискредитацию вооруженных сил.* [https://www.kavkaz-uzel.eu/articles/375220 /](https://www.kavkaz-uzel.eu/articles/375220%20/) (käyty 25.4.2022).

15.4.2022b. *Съемки в пацифистском ролике привели Михаила Беньяша к административному протоколу*. <https://www.kavkaz-uzel.eu/articles/375204/> (käyty 25.4.2022).

15.4.2022c. *Волгоградский активист обвинен в дискредитации вооруженных сил.* <https://www.kavkaz-uzel.eu/articles/375224/> (käyty 25.4.2022).

18.4.2022. *Олег Орлов оштрафован за пикет на Красной площади*. <https://www.kavkaz-uzel.eu/articles/375311/> (käyty 25.4.2022).

18.4.2022. *Волгоградский активист признан виновным в дискредитации вооруженных сил.* <https://kavkaz101uzel.global.ssl.fastly.net/articles/375315/> (käyty 25.4.2022).

19.4.2022a. *Жительница Георгиевска оштрафована за пацифистский пикет*. <https://www.kavkaz-uzel.eu/articles/375326/>

19.4.2022b. *Волгоградский активист оштрафован за пикет в поддержку Михаила Соломонова.* <https://www.kavkaz-uzel.eu/articles/375363/> (käyty 25.4.2022).

21.4.2022a. Hakusana: *’Преследование активистов’*. <https://www.kavkaz-uzel.eu/category/ngo_activists_pursuit> (käyty 21.4.2022).

21.4.2022b. *Жительница Кубани добилась в суде отмены штрафа за дискредитацию российских военных*. <https://www.kavkaz-uzel.eu/articles/375402/>

ОВД-Инфо (OVD-Info)

7.7.2021. *Как развивается «дворцовое дело»: 134 фигуранта, 38 осуждены.* <https://ovdinfo.org/articles/2021/07/07/kak-razvivaetsya-dvorcovoe-delo-134-figuranta-38-osuzhdeny> (3.5.2022).

2022. *ОДИН ВО ДВОРЦЕ, СТО В ТЕМНИЦЕ*. <https://palace.ovdinfo.org/#about> (3.5.2022).

1.4.2022 [päivitetty 26.4.2022]. *Списки задержанных в связи с акциями против войны с Украиной 2 апреля 2022 года.* <https://ovd.news/news/2022/04/01/spiski-zaderzhannyh-v-svyazi-s-akciyami-protiv-voyny-s-ukrainoy-2-aprelya-2022-goda> (3.5.2022).

25.4.2022*. Фигуранта «дворцового дела» Сергея Василенко этапировали в СИЗО Кирова.* <https://ovd.news/express-news/2022/04/25/figuranta-dvorcovogo-dela-sergeya-vasilenko-etapirovali-v-sizo-kirova> (3.5.2022).

4.5.2022. <https://ovdinfo.org/> (4.5.2022).

ОВД-News (OVD-News) 2.3.2022 [päivitetty 2.5.2022]. *Russian Protests against the War with Ukraine. A Chronicle of Events.* <https://ovd.news/news/2022/03/02/russian-protests-against-war-ukraine-chronicle-events>

Центр "Сова" (Tsentr ”Sova”) 31.3.2022. *Преследование за дискредитацию использования вооруженных сил России по ст. 20.3.3 КоАП в марте 2022 года*. <https://www.sova-center.ru/misuse/news/persecution/2022/03/d45895/> (käyty 2.5.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Human Rights Watch 2022; DW 28.12.2021. [↑](#footnote-ref-1)
2. RFE/RL 28.5.2021; Human Rights Watch 2022. [↑](#footnote-ref-2)
3. Human Rights Watch 2022. [↑](#footnote-ref-3)
4. ОВД-Инфо 2022; ОВД-Инфо 7.7.2021; ОВД-Инфо 25.4.2022; RFE/RL 11.5.2022. [↑](#footnote-ref-4)
5. Human Rights Watch 4.4.2022. [↑](#footnote-ref-5)
6. ОВД-Инфо 4.5.2022. [↑](#footnote-ref-6)
7. ОВД-Инфо 1.4.2022 [päivitetty 26.4.2022]. [↑](#footnote-ref-7)
8. Human Rights Watch 24.3.2022; Human Rights Watch 23.3.2022. [↑](#footnote-ref-8)
9. Reuters 5.3.2022. [↑](#footnote-ref-9)
10. The Moscow Times 5.4.2022. [↑](#footnote-ref-10)
11. Helsingin Sanomat 30.4.2022. [↑](#footnote-ref-11)
12. ОВД-News 2.3.2022 [päivitetty 2.5.2022]. [↑](#footnote-ref-12)
13. Human Rights Watch 9.3.2022. [↑](#footnote-ref-13)
14. Human Rights Watch 24.3.2022. [↑](#footnote-ref-14)
15. Human Rights Watch 23.3.2022. [↑](#footnote-ref-15)
16. The Guardian 27.3.2022. [↑](#footnote-ref-16)
17. Sova Center 29.4.2022. [↑](#footnote-ref-17)
18. RFE/RL 13.4.2022. [↑](#footnote-ref-18)
19. Human Rights Watch 23.3.2022. [↑](#footnote-ref-19)
20. RFE/RL 13.4.2022. [↑](#footnote-ref-20)
21. Кавказский Узел 30.3.2022. [↑](#footnote-ref-21)
22. Кавказский Узел 6.4.2022. [↑](#footnote-ref-22)
23. The Moscow Times 8.4.2022. [↑](#footnote-ref-23)
24. Голос Америки 13.4.2022. [↑](#footnote-ref-24)
25. Human Rights Watch 7.3.2022. [↑](#footnote-ref-25)
26. Human Rights Watch 7.3.2022. [↑](#footnote-ref-26)
27. Sova Center 29.4.2022. [↑](#footnote-ref-27)
28. HRW 7.3.2022; Уголовный кодекс Российской Федерации 2022. [↑](#footnote-ref-28)
29. Human Rights Watch 7.3.2022; Venäjän Federaation rikoslaki 2022. [↑](#footnote-ref-29)
30. Human Rights Watch 7.3.2022. [↑](#footnote-ref-30)
31. Human Rights Watch 24.3.2022; Human Rights Watch 23.3.2022. [↑](#footnote-ref-31)
32. Human Rights Watch 7.3.2022. [↑](#footnote-ref-32)
33. Human Rights Watch 7.3.2022. [↑](#footnote-ref-33)
34. Human Rights Watch 7.3.2022. [↑](#footnote-ref-34)
35. Кавказский Узел 21.4.2022a. [↑](#footnote-ref-35)
36. Кавказский Узел 28.2.2022a; Кавказский Узел 28.2.2022b; Кавказский Узел 28.2.2022c; Кавказский Узел 8.3.2022; Кавказский Узел 8.3.2022; Кавказский Узел 10.3.2022; Кавказский Узел 13.3.2022. [↑](#footnote-ref-36)
37. Кавказский Узел 15.3.2022; Кавказский Узел 28.3.2022; Кавказский Узел 5.4.2022; Кавказский Узел 7.4.2022b; Кавказский Узел 9.4.2022; Кавказский Узел 10.4.2022; Кавказский Узел 13.4.2022a; Кавказский Узел 15.4.2022a. [↑](#footnote-ref-37)
38. Кавказский Узел 12.1.2022. [↑](#footnote-ref-38)
39. ОВД-News 2.3.2022 [päivitetty 2.5.2022]. [↑](#footnote-ref-39)
40. Sova Center 29.4.2022; Центр "Сова" 31.3.2022. [↑](#footnote-ref-40)
41. ОВД-News 2.3.2022 [päivitetty 2.5.2022]. [↑](#footnote-ref-41)
42. Кавказский Узел 15.3.2022; Кавказский Узел 28.3.2022; Кавказский Узел 5.4.2022; Кавказский Узел 7.4.2022a; Кавказский Узел 7.4.2022b; Кавказский Узел 9.4.2022; Кавказский Узел 10.4.2022; Кавказский Узел 14.4.2022a; Кавказский Узел 18.4.2022. [↑](#footnote-ref-42)
43. Кавказский Узел 21.3.2022. [↑](#footnote-ref-43)
44. Кавказский Узел 7.4.2022. [↑](#footnote-ref-44)
45. Кавказский Узел 14.4.2022b. [↑](#footnote-ref-45)
46. Кавказский Узел 15.4.2022b. [↑](#footnote-ref-46)
47. Кавказский Узел 14.4.2022. [↑](#footnote-ref-47)
48. Кавказский Узел 19.4.2022. [↑](#footnote-ref-48)
49. Кавказский Узел 21.4.2022b. [↑](#footnote-ref-49)
50. Кавказский Узел 12.3.2022; Кавказский Узел 25.3.2022; Кавказский Узел 15.4.2022c. [↑](#footnote-ref-50)
51. Кавказский Узел 22.3.2022. [↑](#footnote-ref-51)
52. Кавказский Узел 18.4.2022; Кавказский Узел 1.11.2021. [↑](#footnote-ref-52)
53. Кавказский Узел 19.4.2022b. [↑](#footnote-ref-53)
54. ОВД-Инфо 5.3.2022; OVD-Info 7.4.2022. [↑](#footnote-ref-54)
55. ОВД-News 2.3.2022 [päivitetty 2.5.2022]. [↑](#footnote-ref-55)
56. Кавказский Узел 26.3.2022. [↑](#footnote-ref-56)
57. Кавказский Узел 13.4.2022b. [↑](#footnote-ref-57)
58. The Guardian 14.4.2022. [↑](#footnote-ref-58)
59. Reuters 22.4.2022. [↑](#footnote-ref-59)
60. Sova Center 29.4.2022; Центр "Сова" 31.3.2022. [↑](#footnote-ref-60)
61. Кавказский Узел 1.4.2022. [↑](#footnote-ref-61)
62. Центр "Сова" 31.3.2022. [↑](#footnote-ref-62)
63. ОВД-News 2.3.2022 [päivitetty 2.5.2022]. [↑](#footnote-ref-63)